Ábrahám Erika

*újévi pertu*

elvitt az év

ablakból dobtam

sínek közé a bögréd

a pont legyen karakteres

a vasúti átjáró hídja közel

s távol a legmagasabb pont

fölfelé vágyik az ember

víztornyok gömbjén

stadion lámpáin túl

hinni a füstköd mögött

valami érdemlegest

cseppekben gyűlt meg

a víz a korlát alján

eltűnt napokban a gyönyör

kezembe gyűjtöm kicsordul

valaki kint hagyott egy pilleszéket

a vaslépcsőn serceg a homok

nincs új a piros hasú felhők alatt

ismeretlen járdák végén az otthon

tűnődöm virág vagy költő

végtére utcatábla

*hol vannak a férfiak?*

a hímek, az emberek, a fickók,

a fráterek, az alakok, a pacákok,

a palik, a pasasok, a pasik, az ipsék,

a komák, az arcok, a hapsik, a hapik,

a krapekok, a manuszok, a mukik,

a muksók, a mókusok, a fazonok,

a tagok, a fejek, a csávók, a flótások,

a szivarok, az ürgék, a pofák, a pókok,

a pasingerek, a mandrók, a csórók,

a hapekok, a haverok, a portékák,

a figurák, a csókák, a csákók,

a fószerek, a szoknyavadászok,

a nőfalók, az agglegények,

a kanok, a bakok, a kosok, a bikák,

a csődörök, a kakasok, a suhancok,

a bikficek, az ifjoncok, a tökfejek,

a fiúk, a srácok, a skacok, a kölykök,

a gyerkőcök, a lurkók, a gézengúzok,

a fiatalemberek, a legények, a pubik,

a tacskók, a sihederek, a suttyók,

a süvölvények, a fiúcskák, a nyikhajok,

a taknyosok, az öreglegények, a veteránok,

a gavallérok, az úriemberek? hol?

*Opálos elmosódás*

Egyre gyorsabban romlik a szemem,

riaszt a rothadás, a függés,

gyámoltalannak érzem magam

kiszolgáltatva lenni holmi optikától,

muszájból tűnődni el, vajon a felnagyított

kép miféle ideája a valósnak, meg hogy hány

dioptriás a rés a vágyott és megélt között,

de megnyugtató is valamiképp, hogy

ez az opálos elmosódás egyre inkább

megfelel a tudásnak, amit szereztem,

hogy lassan minden az, ami, szemem

könnyezik, szétfutnak a színek és az élek,

arra mosolygok, akik felismerek.